KOMISSION TÄYTÄNTÖÖNPANOASETUS (EU) 2022/740,

annettu 13 päivänä toukokuuta 2022,

tehoaineen 1,3-diklooripropeeni hyväksymättä jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan,

sekä katsoo seuraavaa:

(1) Dow AgroSciences ja Kanesho Soil Treatment SPRL/BVBA toimittivat 2 päivänä maaliskuuta 2015 Espanjalle, jäljempänä ’esittelevä jäsenvaltio’, hakemuksen tehoaineen 1,3-diklooripropeeni hyväksymiseksi asetuksen (EY) N:o 1107/2009 7 artiklan 1 kohdan nojalla.

(2) Asetuksen (EY) N:o 1107/2009 9 artiklan 3 kohdan mukaisesti esittelevä jäsenvaltio ilmoitti 7 päivänä heinäkuuta 2015 hakijoille, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

(3) Tämän tehoaineen vaikutukset ihmisten ja eläinten terveyteen ja ympäristöön on arvioitu asetuksen (EY) N:o 1107/2009 11 artiklan 2 ja 3 kohdan nojalla hakijoiden ehdottaman käyttötarkoituksen osalta. Esittelevä jäsenvaltio toimitti komissiolle ja elintarviketurvallisuusviranomaiselle arviointikertomuksen luonnoksen 17 päivänä maaliskuuta 2017.

(4) Elintarviketurvallisuusviranomainen toimitti asetuksen (EY) N:o 1107/2009 12 artiklan 1 kohdan mukaisesti esittelevältä jäsenvaltiolta saadun arviointikertomuksen luonnoksen hakijalle ja muille jäsenvaltioille ja järjesti siitä julkisen kuulemisen.

(5) Se pyysi asetuksen (EY) N:o 1107/2009 12 artiklan 3 kohdan mukaisesti hakijoita toimittamaan lisätietoja jäsenvaltioille, komissiolle ja elintarviketurvallisuusviranomaiselle.

(6) Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksen muodossa.

(7) Jäsenvaltiot ja elintarviketurvallisuusviranomainen tarkastelivat arviointikertomuksen luonnosta. Elintarviketurvallisuusviranomainen esitti komissiolle päätelmänsä (2) tehoaineen 1,3-diklooripropeeni riskinarvioinnista 8 päivänä lokakuuta 2018.

(8) Elintarviketurvallisuusviranomainen totesi päätelmässään, että asiakirja-aineistossa esitettyjen käytettävissä olevien tietojen perusteella se ei voinut saattaa päätökseen kuluttajille, käyttäjille, työntekijöille, sivullisille ja asukkaille aiheutuvan riskin arviointia ja että se havaitsi pohjavettä, muita kuin kohdelajina olevia niveljalkaisia (myös mehiläisiä), lintuja ja nisäkkäitä sekä maaperän organismeja koskevia mahdollisia huolenaiheita kaikkien edustavien käyttötarkoitusten osalta.

(9) Komissio pyysi hakijoita esittämään huomautuksensa elintarviketurvallisuusviranomaisen päätelmästä ja asetuksen (EY) N:o 1107/2009 13 artiklan 1 kohdan mukaisesti tarkastelukertomusluonnoksesta. Hakijat toimittivat huomautuksensa, ja ne on tutkittu huolellisesti.

(10) Komissio esitti pysyvälle kasvi-, eläin-, elintarvike- ja rehukomitealle 22 päivänä lokakuuta 2021 tarkastelukertomuksensa ja tämän asetuksen luonnoksen tehoaineen 1,3-diklooripropeeni hyväksymättä jättämisestä. Komissio totesi, että elintarviketurvallisuusviranomaisen havaitsemia huolenaiheita ei voitu poistaa ja että näin ollen ei voitu päätellä, että hyväksymiskriteerit täyttyisivät.

(11) Hakijat peruuttivat 19 päivänä tammikuuta 2022 päivätyllä kirjeellä 1,3-diklooripropeenin hyväksymistä koskevan hakemuksensa. Sen vuoksi 1,3-diklooripropeenia ei pitäisi hyväksyä.

(12) Tämä asetus ei estä 1,3-diklooripropeenin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Tehoaineen hyväksymättä jättäminen Tehoainetta 1,3-diklooripropeeni ei hyväksytä.

2 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä toukokuuta 2022. Komission puolesta Puheenjohtaja Ursula VON DER LEYEN

(1) EUVL L 309, 24.11.2009, s. 1.

(2) EFSA Journal 2018;16(11):5464, Conclusion on the peer review of the pesticide risk assessment of the active substance (EZ)-1,3-Dichloropropene. doi:10.2903/j.efsa.2018.5464.